Radebe pos kernkragbaas oor 'erns van klagtes' | Netwerk24
Radebe pos kernkragbaas oor 'erns van klagtes'
14 Mei 2019 14:32
Die man wat aan die hoof staan van die land se kernkragnavorsings- en ontwikkelingsprogram is in die pad gesteek, het Fin24 berig.
Phumzile Tshelane Foto: Necsa
Phumzile Tshelane, uitvoerende hoof van die Suid-Afrikaanse kernkragkorporasie (Necsa), is deur Jeff Radebe, minister van energie, afgedank.
Radebe het in 'n kort verklaring wat Dinsdagmiddag uitgereik is gesê die besluit is geneem in ag genome die "erns van die klagtes waardeur Tshelane in die gesig gestaar word, 'n resolusie deur die direksie (van Necsa) en 'n aanbeveling deur 'n dissiplinêre paneel".
Die besluit is effektief 11 Mei.
Volgens Radebe begin die proses binnekort om die vakante pos op die direksie te vul "deur 'n persoon met die regte vaardighede en kennis wat die maatskappy vorentoe kan lei en volhoubaarheid en groei in die Necsa-groep kan verseker".
Tshelane is volgens Necsa se webtuiste in 2012 in sy pos aangestel.
Hy is vroeër geskors oor die ooreenkoms wat Necsa in Julie verlede jaar met die staatsbeheerde Russiese kernkraggroep Rosatom gesluit het.
Tshelane het glo ondanks waarskuwings voortgegaan om die ooreenkoms met Rosatom te sluit ondanks die feit dat Jeff Radebe, minister van energie, dit afgekeur het.
Soos Francois Williams van Netwerk24 se sakeredaksie vroeër berig het, het die ooreenkoms behels dat Necsa met Rosatom se gesondheidsfiliaal, Rusatom Healthcare, sou saamwerk om radio-isotope vir mediese gebruik te vervaardig en internasionaal te bemark.
Radebe was glo nie te vinde vir so 'n ooreenkoms nie, want Necsa se filiaal NTP Radioisotopes het reeds 'n soortgelyke ooreenkoms met die maatskappy Ansto van Australië gehad.